作者:毛文錫
標題:甘州遍
內容:春光好，公子愛閒遊。足風流。金鞍白馬，雕弓寶劍，花蔽膝，玉銜頭。尋芳逐勝歡宴，絲竹不曾休。美人唱、揭調是甘州，醉紅樓。堯年舜日，樂聖永無憂。秋風緊，平磧雁行低。陣雲齊。蕭蕭颯颯，邊聲四起，青塚北，黑山西。沙飛聚散無定，往往路人迷。鐵衣冷、戰馬血沾蹄，破蕃奚。鳳凰詔下，步步躡丹梯。